洛中王秀才談劉伯壽動靜慕其瀟灑作詩識之
作者：郭祥正
朝代：宋

paragraphs: 客來說劉翁，嵩山跨黄犢。
青衣二雙鬟，顔色若明玉。
手攜綠牙笛，隨軒奏新曲。
倒傾酒榼松下飲，旋開氈帳雲中宿。
少年富貴老安閑，自道此生無不足。
令人慕高標，神魄頓蕭爽。
何當插兩翼，乘風一飛往。
永結斯人交，逍遙恣真賞。
長哦紫霞篇，洞戶瓊瑤響。
胡爲戀青衫，壯節空骯髒。
塵埃一閧城郭卑，波瀾萬頃滄溟廣。
明朝未作嵩少游，且向江南結魚網。